Kina je u ponedjeljak izvijestila da je proteklog vikenda zabilježila 139 novih slučajeva upale pluća povezane s novim korona virusom i da je troje ljudi do sada podleglo bolesti, pri čemu podaci pokazuju da se virus proširio i na Peking.

Zdravstvene vlasti u Pekingu potvrdile su dva nova slučaja oboljelih od novog korona virusa a u Shenzenu u pokrajini Guangdong jedan. To znači da se bolest proširila izvan grada Wuhana gdje je u subotu i nedjelju zabilježeno 136 novih slučajeva oboljelih.

Ukupno je do nedjelje navečer u tom gradu potvrđeno 198 slučajeva a troje je oboljelih podleglo bolesti. Oko 170 ljudi još je na bolničkom liječenju a 25 ih je izliječeno, izvijestile su gradske vlasti, ne navodeći pojedinosti o smrtnim slučajevima.

Simptomi bolesti uključuju povišenu temperaturu, kašalj i teškoće s disanjem.

Prvi je slučaj zabilježen u Wuhanu početkom prosinca prošle godine a "oboljeli se uglavnom epidemiološki povezuju s boravkom na gradskoj tržnici Huanan Seafood Wholesale Market, veleprodajnom tržnicom morskih i živih životinja", stoji na internetskoj stranici Hrvatskog zavoda za javno zdravstvo (HZJZ).

Epidemija je izazvala zabrinutost između ostalog i zbog približavanja praznika Kineske nove godine kada stotine milijuna Kineza putuju kako unutar zemlje tako i u inozemstvo.

Time se povećava i vjerojatnost dolaska oboljelih u Europu, stoji u priopćenju objavljenom na stranici HZJZ-a krajem prošlog tjedna. Budući da "nema dokaza o održivom prijenosu bolesti sa čovjeka na čovjeka, rizik za putnike i unos virusa u EU smatra se niskim, no ne može se u potpunosti isključiti", ističe se.

"Rizik od daljnjeg širenja unutar EU u slučaju pojave oboljelih smatra se vrlo niskim do niskim", navode u HZJZ, uz preporuku o "strogom" pridržavanju uobičajenih mjera smanjenja rizika od respiratornih bolesti za putnike koji putuju u zahvaćena područja.

Slučajevi bolesti pluća povezane s novim korona virusom već su zabilježeni izvan Kine - dva na Tajlandu i jedan u Japanu. Svi su bolesnici porijeklom iz Wuhana ili su nedavno posjetili taj kineski grad.

Peking je u nedjelju objavio da će pojačati nastojanja da obuzda širenje virusa.

Novi virus spada u istu skupinu korona virusa koji uzrokuju teški akutni respiratorni sindrom (SARS). U globalnoj epidemiji te bolesti 2002. i 2003. godine umrlo je gotovo 800 ljudi, podsjeća Reuters.

Neki znanstvenici upozoravaju da novi virus možda nije smrtonosan kao SARS ali se o njemu trenutno jako malo zna - nije poznato njegovo porijeklo ni koliko se lako širi među ljudima.